钦定古今图书集成/明伦汇编/家范典/第099卷 > 礼记 > 《文王世子》
## 钦定古今图书集成/明伦汇编/家范典/第099卷 > 礼记 > 《文王世子》

若公与族燕，则异姓为宾，膳宰为主人，公与父兄齿。
族食，世降一等。

〈陈注〉公与族人燕食，亦庶子掌其礼。族人虽众，其初一人之身也，岂可以宾客之道外之？故以异姓一人为宾，而使膳宰为主，与之抗礼酬酢，君尊而宾不敢敌也。君虽尊，而与父兄列位，序尊卑之齿者，笃亲亲之道也。族食，与族人燕食也，“世降一等”，谓族人既有亲疏，则燕食亦随世降杀也。《疏》曰：假令本是齐衰，一年四“会食，若大功一年三会食，小功一年再会食，缌麻一年一会食”，是世降一等也。

其在军，则守于公祢。

公若有出疆之政，庶子以公族之无事者守于公宫，
正室守太庙，诸父守贵宫贵室，诸子诸孙守下宫下
室。

〈陈注〉上章专言出军，则此出疆之政，盖朝觐会同之事也。“无事”者，谓不从行及无职守之人也。“公宫”，总言公之宗庙宫室也。“正室”，公族之为卿大夫士者之适子也。“太庙”，太祖之庙也。“诸父”，公之伯父叔父也。宫以庙言，室以居言。贵宫，尊庙也。贵室，路寝也。下宫下室，则是寝庙与燕寝也。

五庙之孙，祖庙未毁，虽为庶人，冠娶妻必告，死必赴，
练祥则告。

族之相为也，宜吊不吊，宜免不免，有司罚之。至于“赗
赙承含”，皆有正焉。

〈陈注〉“四世而缌，服之穷也。五世亲尽，袒免而已。”袒免，说见前篇。六世以往，吊而已矣。当吊而不吊，当免而不免，皆为废礼。故有司者罚之，所以肃礼教也。赗以车马，赙以货财，含以珠玉，襚以衣服，四者总谓之赠，随其亲疏，各有正礼。庶子官治之。有司，即庶子也。〈大全〉长乐陈氏曰：“祖迁于上，宗易于下，虽不为庶人，吉凶不必赴告，义也；祖庙未毁，虽为庶人，吉凶必赴告，恩也。五世而天属尽，故为之免；六世而亲属竭，故吊之而已。宜吊不吊，宜免不免，有司罚之，则缌麻而上，宜服不服者可知也。”

《公族》“其有死罪，则磬于甸人。其刑罪，则纤剸，亦告于
甸人。”《公族》无宫刑。

〈陈注〉磬，悬缢杀之也。《左传》“室如悬磬。”皇氏云：“如县乐器之磬也。”甸人，掌郊野之官，为之隐故，不于市朝。其刑罪之当纤刺剸割之时，亦鞠读刑法之书于甸人之官也。《汉书》每云“鞠狱。”鞠，尽也。推审罪状，令无馀蕴，然后读其所犯罪状之书而刑之。无宫刑者，不绝其类也。〈大全〉长乐陈氏曰：“公之于族，示之以孝弟、睦友、子爱之道，所以教其善；示之以庙朝之礼，所以教其敬；示之以丧服之礼，所以教其哀；示之以燕食之礼，所以教其亲；示之以宫室之守，所以教其忠；示之以赴告、吊免，所以教其义；示之已尽而犹犯焉，然后随之以刑可也。其死罪，则缢之于甸人，其刑罪，则纤刺剸割者，亦”告于甸人，不忍与众弃之也。不忍与众弃之，而必于甸人，亦以甸人共祭荐之物故也。盖不以亲废法，不以私灭公，然后宗庙可得而事。然则以亲而体百姓，乃所以事宗庙也。

又

公族朝于内朝，内亲也。虽有贵者以齿，明父子也。外
朝以官，体异姓也。宗庙之中，以爵为位，崇德也。宗人
授事以官，尊贤也。登馂受爵以上嗣，尊祖之道也。《丧
纪》以服之轻重为序，不夺人亲也。公与族燕则以齿，
而孝弟之道达矣。其族食世降一等，亲亲之杀也。战
则守于公祢，孝爱之深也。正室守太庙，尊宗室，而君
臣之道著矣。诸父诸兄守贵室，子弟守下室，而让道
达矣

〈陈注〉此以下覆解前章庶子，正公族以下诸事。“内亲”，谓亲之，故进之于内也。明父子昭穆不可紊也。“体，异姓”体貌，异姓之臣也。“崇德”，德之尊者爵必尊也。尊贤，惟贤者能任事也。上嗣，继祖者也。故为尊祖之道。服之轻重，本于属之亲疏，亲疏之伦，不可易夺也。燕食主于亲亲，以齿相序，所以达孝弟之道也。亲亲施于生者，宜有降杀之等；“孝爱”施于死者，宜有深远之思。君臣之道，以轻重言，“让道”则以贵贱言也。〈大全〉严陵方氏曰：“宗庙之中，序爵以辨贵贱，爵不逾德，故谓之‘崇德；序事以辨贤否，故宗人授事以官，谓之‘尊贤’。又曰：‘君与族燕以齿，则不敢以君之位而加于父兄。然亲亲不可以无杀，故世降一等焉。事生之道不若事死之为至，居安之节不若居危之为难，故战守于公祢，所以为孝爱之深。凡君之宗皆谓之宗室，则’’”亲亲之意也，正室，又其正者也。正室守太庙，所以尊宗室，而庶子之与异姓莫敢介焉，且不疑于无君，故曰“君臣之道著。”长乐陈氏曰：“正室守太庙，此以承重者，守所重也，故谓之尊宗室。而君臣之道著。诸父、诸兄守贵室，子弟守下室，此尊不偪下，下不陵上者也，故谓之让道达。”

又

公族之罪，虽亲不以犯有司正术也，所以体百姓也。
刑于隐者，不与国人虑兄弟也。弗吊弗为服，哭于异
姓之庙，为忝祖，远之也。素服居外不听乐，私丧之也。
骨肉之亲无绝也。公族无宫，刑不剪其类也。

〈陈注〉正术，犹言常法也。公族之有罪者，虽是君之亲，然亦必正五刑之例而不赦者，是不以私亲而干犯有司之正法也。所以然者，以立法无二制，当与百姓一体断决也。与犹许也。刑于甸师隐僻之处者，是不许国人见而谋度吾兄弟之过恶也。刑已当罪而犹私丧之者，以骨肉之亲，虽陷刑戮，无断绝之理也。受宫刑者。绝生理。故谓之“腐刑。”如木之朽腐。无发生也。此刑不及公族。不忍翦绝其生生之类耳。〈大全〉严陵方氏曰：“有司以正行法，故无贵贱亲疏之间。苟以公族之故乃欲干有司使获免焉，则法失其正矣。故曰‘公族之罪虽亲，不以犯有司正术也。刑于隐则非与众弃之矣，故曰‘不与国人虑兄弟也’。公族不止于兄弟，特举中以该上下尔。素服居外不听乐，则以哀未忘也。远之者，公义也。哀未忘则有私爱存焉，故’”曰“私丧之也。”夫有生所以传类，而宫刑则无生之道焉，故公族无宫刑。